આસામમાં નાગરિકોનું રજિસ્ટર તૈયાર થયું છે. તેમાં જેમનું નામ ન હોય તે ‘પરદેશી’ જાહેર થઈ શકે છે. આ પ્રક્રિયા હજી પૂર્ણ થઈ નથી અને જેમના નામ રજિસ્ટરમાં દાખલ ન થયા હોય તેમને હજી પણ અરજી કરવાની તક આપવામાં આવી છે. પણ અત્યાર સુધીમાં નામ દાખલ નથી થયાં તો ભવિષ્યમાં કેવી રીતે દાખલ થશે તેની ચિંતા ઘણાં બધાં લોકોને સતાવી રહી છે. ઘૂસણખોર બાંગલાદેશીઓને અલગ તારવવા માટે આ પ્રક્રિયા થઈ રહી છે. સુપ્રીમ કોર્ટના માર્ગદર્શન હેઠળ થઈ રહી છે અને વર્ષોથી ચાલી રહી છે, છતાં સરકારી રાહે જ કામ કરવા ટેવાયેલું તંત્ર તેમાં ભૂલો કરતું રહ્યું છે. લગભગ 40 લાખ નામો બાકી રહી ગયાં છે એમ કહેવાય છે અને તેના કારણે મોટો વિવાદ થયો છે. ભાજપના નેતાઓએ કહી દીધું કે જેમના નામ નેશનલ રજિસ્ટર ઓફ સિટીઝનમાં નથી તે બધા ગેરકાયદે બાંગલાદેશી છે. આ નિવેદનના કારણે વધારે વિવાદ થયો છે, કેમ કે બહુ બધા નામો એવા પણ છે, જે દેખીતી રીતે જ ભારતીય હોવા છતાં રજિસ્ટરમાં નોંધાઇ શક્યા નથી. ડૉક્ટર, વકીલ, પ્રોફેશનલ, સરકારી અધિકારી, સેનામાં કામ કરનારા સૈનિકો અને અફસરોના નામો પણ રહી ગયા છે. ભૂતપૂર્વ રાષ્ટ્રપતિ ફકરુદ્દીનના ભાઈના કુટુંબના નામો પણ રહી ગયાં છે.